section_heading: Književna karijera
paragraph_text: Surađivao je na projektima s mnogim akterima suvremene hrvatske književnosti, među kojima su i Edi Jurković (zajednički su napisali priču 'Rock'n'roll radio'), Mladen Urem, Goran Ušljebrka, Branko Čegec, Edo Popović i drugi. U proznim tekstovima tematizira urbanu kulturu, glazbene, alternativne i kulturne krugove koje, zanimljivom i nesvakidašnjom fabulom, tretira s ironijskim odmakom. Struktura teksta je obilježena postmodernističkim stilom. Avangardnim postupcima gradi svijet dehijerarhiziranih intelektualnih sredina koje propituju granice zbilje i sna. Pripada Rivalovom književnom naraštaju koji je nastao krajem osamdestih, a jedan je od utemeljitelja Ri Lita, neformalne književne skupine oformljene 2013. koju čine riječki autori povezani u cilju reafirmacije beletrističkih vrijednosti, promocije i pojačane konzumacije književnog stvaralaštva. U prvoj postavi Ri Lita još su bili Alen Kapidžić, Enver Krivac, Milan Zagorac, Moris Mateljan, Tea Tulić, Vlado Simcich Vava, Zoran Krušvar i Zoran Žmirić. S Ri Litom Mušćet je uživo nastupio u Rijeci i u Zagrebu.